А група - Сензациите в пресата: ЦСКА почти е приключил със селекцията
Най-интересните теми в българската преса днес, 16 май:
„Тема спорт”: ЦСКА почти е приключил със селекцията
ЦСКА този път не само движи усилено селекцията, но и почти е пред приключване. Според източници на агенция Блиц червените са се договорили с петима футболисти, а двама от тях вече имат подписани договори, които ще влязат в сила от 1 юли. Единият е южноамериканец, а другият е европеец, играл през последния сезон в бивша съветска република. Не е изключено с червения екип от лятото да се появи и български футболист, който е част от елитен наш отбор. Както е известно, за "Армията" се спрягат Неделев, Кристиан Димитров и Мартин Минчев. Припомняме, че през зимната пауза ЦСКА успя в последния момент да привлече само един играч и то под наем - защитника Нуно Томаш.
„Меридиан мач”: Лудогорец иска Войвода от Белгия
След като не успя да се пребори за подписа на плеймейкъра Селим Амала, който се подвизава в белгийския Мускрон, защото избра да заиграе в Стандард Лиеж, родният първенец Лудогорец се насочи към друга звезда от този отбор и шампионат. Според изданието Voetbal Niews разградчани ще хвърлят всички сили да подпишат с косоварския национал Мьогрим Войвода, който също носи екипа на Мускрон. „Орлите" имат сериозна конкуренция от три тима, като единият от тях отново е Стандард. Именно в тима от Лиеж мина част от юношеската кариера на косоваря. Иначе Войвода, който е десен бранител, игра за Косово срещу България през март (1:1) и се представи много добре, като още тогава изявите му са били наблюдавани от хора на Лудогорец. Бранителят е на 24 години, като има мача за националния отбор на Косово, а е записал и 7 двубоя за младежката формация на Албания. В Белгия има близо 70 срещи, като е играл още и за германския нискоразреден Карл Цайс Йена. Той има немски паспорт и няма да заема квота за чужденец извън ЕС, ако евентуално дойде в Лудогорец.
Друг евентуален нов десен бранител на „орлите" ще е хърватинът Фран Тудор, който понастоящем играе за Xайдук Сплит, но договорът му изтича през лятото.
„Тема спорт”: Венци Христов опция за Берое
Берое може да си върне нападател. Венцислав Христов е в плановете за лятната селекция на заралии. Той обаче не е първа опция за поста. Приоритет е привличането на нападател от чужбина, с когото се водят преговори. Засега обаче няма развитие. В момента в чужбина по този въпрос са спортният директор Валентин Грудев и помощникът на Александър Томаш Косьо Мирчев. Христов е топреализатор на Арда и има действащ договор. Той веднъж вече бе част от състава на заралии, като в периода 2013/2015 записа 46 мача и вкара 17 гола, след което бе трансфериран в украинския Металург Донецк.
Реално в момента Томаш разчита за върха на атаката основно на Мартин Камбуров, като пуска като фалшиви деветки Иван Минчев и Педро Еуженио. Зелените продължават подготовката си за домакинството на ЦСКА в събота. Берое е в серия от четири мача без загуба - 3 победи и 1 равен.